NRK-medarbeidere flyttet inn i Søndre Brekke gård i Skien. Huset ble bygget i 1780, og er en del av Telemark museum. Mange hevder at huset er hjemsøkt av et spøkelse som kalles «Den grå dame».

Christine Hermansen ved Telemark museum med portrettet av spøkelset «Den grå dame». Foto: Hilde Martine Lindgren / NRK

– Dette er vel den mest kjente spøkelseshistorien i Telemark. Og det er nettopp det som er bakgrunnen for at vi i NRK kunne tenke oss å se nærmere på dette, sier Eirik Haugen i NRK Telemark.

Hele seansen ble sendt direkte på internettsidene til NRK Telemark.

NRK-teamet fikk verken bekreftet eller avkreftet om det finnes spøkelser i huset, men de hørte svært mange spesielle lyder gjennom natten.

Les også: Fikk kontakt med de døde

Jaktet på spøkelser

Historien om «Den grå dame», som døde under en stor og staselig fest på Søndre Brekke gård i 1813, har skremt mange.

– Folk har sett henne, sett skyggen av henne og sett henne i speilene. Noen har kjent en kald trekk, og noen har også merket at det har skjedd uforklarlige ting, forteller Christine Hermansen ved Telemark museum.

Hun gledet seg veldig til overnattingen.

Informasjonsansvarlig Kristin Berge ved Telemark museum sier at det er et skummelt hus NRK-reporterne overnattet i. Foto: Hilde Martine Lindgren / NRK

– Vi fikk formidlet kulturarv og historie, og det ble selvfølgelig også mye fokus på spøkelser, sier hun.

Det ble lite søvn på de tre NRK-medarbeiderne i løpet av natten. De brukte hele natten til å jakte på spøkelser.

Etter det de ansatte på museet vet, er dette første gangen noen har overnattet på Søndre Brekke gård siden det bodde folk der for mange, mange år siden.

Les også: Elever lar 1814 møte 2014

– Hver sin lyst!

Stian Wåsjø Simonsen, som var én av NRKs utsendte, var litt ambivalent med tanke på en natt i spøkelseshuset.

– Jeg fryktelig lettskremt, sier han.

Fra klokken 22.00 onsdag kveld sendte NRK-teamet direkte fra huset. Det ble blant annet omvisning og historiefortelling.

Informasjonsansvarlig Kristin Berge ved Telemark museum skjønner ikke at reporterne turte å overnatte i det sagnomsuste huset.

– Hver sin lyst! Jeg tør nesten ikke å være i dette huset alene på dagtid engang, sier hun.

Gjennom natten overvåket mellom tre og fem nattkameraer huset. Publikum ble invitert til å stille spørsmål og komme kommentarer underveis i sendinga. Tusenvis fulgte overnattingen i huset på nett, og mange kom med spørsmål og betraktninger til det de så i direktesendingen.

Har du spørsmål eller kommentarer til sendingen? Bruk Twitter med hashtag nrkspøkelse (#nrkspøkelse)

Natten ble oppsummert i radiosendingen til NRK Telemark torsdag morgen, og også denne ble sendt direkte fra Søndre Brekke gård.

Reporter Eirik Haugen og Christine Hermansen fra Telemark museum under forberedelsene til #nrkspøkelse. Foto: Hilde Martine Lindgren / NRK

«Den grå dame» og teknikken

Før overnattingen var alle involverte spente på hva kameraene kom til å fange opp.

– Jeg tror det er mer mellom himmel og jord enn det vi kan tenke oss, men likevel så tror jeg det ikke helt før jeg ser det. Så dette var en spennende greie, sier Wåsjø Simonsen.

Han og reporter Eirik Haugen hadde med seg Thomas Nikolai Blekeli som tekniker og fotograf.

– Vi sendte direkte med tre kameraer. Det hele ble avviklet via et mini-kontrollrom som vi satt opp i rommet der vi sov. Den grå dame lot heldigvis teknikken være i fred, sier Blekeli.

Dette prosjektet var det tredje store direkteprosjektet på nett i NRK Telemark. Tidligere er det gjennomført direktesending fra en oppkjøring fra start til slutt, og en direktesending fra baksetet på en UP-bil.

Les også: